DA Den Europæiske Unions Tidende C 74/4

KOMMISSIONENS AFGØRELSE

af 25. februar 2016

om oprettelse af en videnskabelig, teknisk og økonomisk komité for fiskeri

(2016/C 74/05)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EU) nr. 1380/2013 af 11. december 2013 om den fælles fiskeripolitik, ændring af Rådets forordning (EF) nr. 1954/2003 og (EF) nr. 1224/2009, og ophævelse af Rådets forordning (EF) nr. 2371/2002 og (EF) nr. 639/2004 samt Rådets afgørelse 2004/585/EF (1), særlig artikel 26, og

ud fra følgende betragtninger:

(1) I henhold til artikel 43 i traktaten om Den Europæiske Unions funktionsmåde har Den Europæiske Union og medlemsstaterne fået til opgave at fastlægge de bestemmelser, der er nødvendige for at virkeliggøre målsætningerne for den fælles fiskeripolitik.

(2) Gennemførelse af Unionens politik for fiskeri og akvakultur kræver bistand fra højtkvalificerede videnskabelige eksperter, især inden for hav- og fiskeribiologi, redskabsteknologi, fiskeriøkonomi, fiskeriforvaltning, fiskeriets påvirkning af økosystemet, akvakultur og lignende discipliner, og for så vidt angår indsamling, forvaltning og anvendelse af data inden for fiskeri og akvakultur.

(3) Det er derfor nødvendigt at nedsætte en ekspertgruppe vedrørende fiskeri og akvakultur og fastlægge dens opgaver og struktur. Denne bistand bør ydes af en stående videnskabelig, teknisk og økonomisk komité for fiskeri (STECF), der oprettes af Kommissionen.

(4) Kommissionen skal ifølge artikel 26 i forordning (EU) nr. 1380/2013 høre STECF-gruppen i relevant omfang for at videreudvikle den fælles fiskeripolitik i spørgsmål om bevarelse og forvaltning af havets levende ressourcer, herunder biologiske, økonomiske, miljømæssige, sociale og tekniske aspekter. Denne gruppes rådgivning bør være baseret på principperne om kompetence, uafhængighed, upartiskhed og åbenhed.

(5) STECF-gruppen bør bestå af et passende antal medlemmer til at udføre de krævede opgaver. Gruppens medlemmer bør være højtkvalificerede, specialiserede, uafhængige eksperter, der udvælges på grundlag af objektive kriterier og gennem en offentlig indkaldelse af ansøgninger. De udvælges ved personlig udnævnelse og afgiver udtalelser til Kommissionen, der er nødvendige for gennemførelsen af den fælles fiskeripolitik. Det er vigtigt, at gruppen udnytter den eksterne ekspertise, der findes både i og uden for EU, bedst muligt, hvis det er nødvendigt for at besvare specifikke spørgsmål.

(6) Uden de væsentlige bidrag fra STECF-gruppen ville Kommissionen ikke kunne gennemføre Unionens politiske mål for bevarelse og bæredygtig udnyttelse af fiskeressourcerne fuldt ud. I overensstemmelse med den fælles fiskeripolitik skal beslutninger træffes på grundlag af den bedste foreliggende videnskabelige rådgivning. For at opfylde dette krav skal Kommissionens politikforslag være baseret på den bedste foreliggende videnskabelige dokumentation. STECF-gruppen fremlægger de seneste tilgængelige videnskabelige data og evaluerer dem for at bistå Kommissionen med solid og rettidig evidensbaseret videnskabelig rådgivning til gennemførelsen og overvågningen af EU's fælles fiskeripolitik. STECF's rådgivning er udtrykkeligt påkrævet, bl.a. i henhold til artikel 2, stk. 5, litra a), artikel 3, litra c), artikel 6, stk. 2, artikel 9, stk. 1 og 5, artikel 10, stk. 2, litra a), og stk. 3, artikel 11, stk. 3, artikel 15, stk. 4, litra b), og stk. 5, litra c), artikel 18, stk. 2, 3 og 5, artikel 28, stk. 2, litra a), artikel 29, stk. 2 og 4, og artikel 31, stk. 4, i forordning (EU) nr. 1380/2013. STECF's rådgivning fremlægges også i forbindelse med de flerårige forvaltningsplaner, foranstaltninger vedrørende landingsforpligtelser, forvaltning af blandet fiskeri, EU's holdning i internationale fiskeriorganisationer og aftaler om bæredygtige fiskeripartnerskabsaftaler med tredjelande. Derfor bør disse uafhængige eksperter ud over refusion af udgifter modtage særlige godtgørelser, som skal stå i rimeligt forhold til de specifikke opgaver, de er blevet betroet, og er i overensstemmelse med internationale standarder.

(7) Kravet om at yde den bedste foreliggende videnskabelige rådgivning gælder også for det ansvar, som medlemmerne af STECF-gruppen har. De skal støtte Kommissionens tjenestegrene med videnskabelige bidrag på møder i regional og international sammenhæng, som er en del af lovgivningsprocessen i henhold til artikel 18 i forordning (EU) nr. 1380/2013, hvorved medlemsstaterne på grundlag af resultaterne af disse møder forelægger fælles henstillinger til Kommissionen baseret på den bedste foreliggende videnskabelige rådgivning. Disse henstillinger tjener som grundlag for vedtagelsen af delegerede retsakter eller gennemførelsesretsakter. Kommissionen er ansvarlig for at fremme samarbejdet mellem medlemsstaterne og relevante videnskabelige organer, blandt hvilke STECF spiller en fremtrædende rolle. Derfor bidrager arbejdet i STECF-gruppen effektivt til gennemførelsen af målsætningerne i den fælles fiskeripolitik.

(8) Der bør fastsættes regler for gruppemedlemmernes videregivelse af oplysninger.

(9) Personoplysninger bør behandles i overensstemmelse med Europa-Parlamentets og Rådets forordning (EF) nr. 45/2001 (2).

(10) Tidligere udpegede medlemmer af gruppen bør fortsætte i deres hverv, indtil der er udnævnt nye medlemmer.

(11) Kommissionens afgørelse 2005/629/EF (3) bør ophæves —

BESTEMT FØLGENDE:

Artikel 1

Genstand

Den Videnskabelige, Tekniske og Økonomiske Komité for Fiskeri (i det følgende benævnt »gruppen« eller »STECF-gruppen«) oprettes hermed.

Artikel 2

Opgaver

Inden for bevaring og forvaltning af levende marine ressourcer, herunder biologiske, økonomiske, miljømæssige, sociale og tekniske aspekter, har gruppen følgende opgaver:

a) at bistå Kommissionen ved udarbejdelsen af forslag til retsakter, delegerede retsakter eller politiske initiativer.

b) at overvåge udviklingen i fiskeripolitikken og at sikre udvekslingen af erfaringer og god praksis.

Artikel 3

Høring

1. Kommissionen kan høre gruppen om alle spørgsmål vedrørende hav- og fiskeribiologi, redskabsteknologi, fiskeriøkonomi, fiskeriforvaltning, fiskeriets påvirkning af økosystemet, akvakultur og lignende discipliner. Kommissionen kan forlange, at udtalelsen afgives inden for en bestemt frist. Efter aftale med Kommissionens tjenestegrene kan gruppen også på eget initiativ afgive udtalelser til Kommissionen om sådanne spørgsmål.

2. Gruppens formand kan råde Kommissionen til at høre gruppen om et specifikt spørgsmål.

Artikel 4

Medlemskab — udnævnelse

1. Gruppen skal bestå af mindst 30 og højst 35 medlemmer.

2. Medlemmerne udvælges ved personlig udnævnelse. De handler uafhængigt og i almenhedens interesse.

3. Medlemmerne udpeges af generaldirektøren for maritime anliggender og fiskeri blandt eksperter, som har erfaring og kompetence inden for de områder, der omhandles i artikel 2 og artikel 3, stk. 1, og som har indgivet ansøgning. Udnævnelsen skal omfatte den dato, hvor medlemmerne påbegynder deres mandatperiode. Når gruppen sammensættes, tilstræber Kommissionen så vidt muligt at sikre en ligelig kønsfordeling og en afbalanceret geografisk fordeling, som afspejler mangfoldigheden i fiskeriet og akvakulturen i Unionen, samtidig med at der tages hensyn til resultatet af udvælgelsesproceduren.

4. Medlemmerne udpeges for en periode på tre år. De varetager deres hverv, indtil deres mandatperiode udløber, medmindre de afløses i overensstemmelse med stk. 6. Mandatperioden kan forlænges. Hvis udskiftning af gruppens medlemmer eller forlængelse af deres mandat ikke har fundet sted på datoen for udløbet af den treårige periode, fortsætter medlemmerne af gruppen i deres hverv, indtil de afløses, eller deres mandat forlænges.

5. Kandidater, som er fundet egnede, men ikke er blevet udnævnt, kan opføres på en reserveliste, der er opstillet af Kommissionen. Reservelisten kan bruges af Kommissionen til at afløse medlemmer, der forlader gruppen i overensstemmelse med nærværende artikels stk. 6. Kommissionen skal bede ansøgerne om samtykke, inden deres navne opføres på listen. Afløserne udnævnes på samme vilkår som gruppens medlemmer.

6. Medlemmer, som ikke længere er i stand til at bidrage effektivt til gruppens arbejde, som træder tilbage, eller som ikke overholder bestemmelserne i nærværende artikels stk. 3 eller i traktatens artikel 339, kan udskiftes for den resterende del af deres mandatperiode.

7. Medlemmernes navne offentliggøres i Kommissionens register over ekspertgrupper og lignende enheder (i det følgende benævnt »registret«) (4).

8. Personoplysninger indsamles, behandles og offentliggøres i overensstemmelse med forordning (EF) nr. 45/2001.

Artikel 5

Uafhængighed

1. Eksperter, der ansøger om at blive medlem af STECF-gruppen, skal oplyse om ethvert forhold, der kan påvirke eller med rimelighed kan opfattes som skadelig for ekspertens evne til at handle uafhængigt og i almenhedens interesse, når der ydes rådgivning til Kommissionen, herunder alle relevante forhold vedrørende deres familiemedlemmer. Kommissionens tjenestegrene skal særligt anmode disse eksperter om at afgive en interesseerklæring (i det følgende benævnt »interesseerklæringsformular«) og fremlægge et curriculum vitæ i forbindelse med ansøgningsproceduren. Interesseerklæringsformularen består af en række spørgsmål, hvori eksperterne anmodes om at oplyse om alle interesser af relevans for det arbejde, der skal udføres. Indsendelse af en behørigt udfyldt interesseerklæringsformular er nødvendig, for at en person skal kunne udnævnes som medlem af gruppen. Interesseerklæringerne skal være offentligt tilgængelige, så længe de pågældende eksperter er medlemmer af gruppen.

2. Hvis den ansvarlige tjenestegren i Kommissionen efter vurdering af interesseerklæringsformularerne konkluderer, at der ikke foreligger nogen interessekonflikt, kan den pågældende ekspert udvælges ved personlig udnævnelse, forudsat at han/hun har den nødvendige ekspertise.

3. Medlemmerne har pligt til at underrette Kommissionens ansvarlige tjenestegrene, så snart der sker ændringer i de tidligere afgivne oplysninger, og i så fald skal de straks indgive en ny behørigt udfyldt interesseerklæringsformular med en beskrivelse af de relevante ændringer.

Artikel 6

Gruppens arbejde

1. STECF-gruppen vælger ved simpelt flertal en formand og to næstformænd blandt sine medlemmer for en treårsperiode. Formanden og næstformændene for gruppen kan ikke vælges til samme post for mere end to på hinanden følgende perioder.

2. Formanden for gruppen kan udpege referenter blandt gruppens medlemmer. I forbindelse med særligt komplekse, tværfaglige spørgsmål kan der udpeges mere end én referent.

3. Kommissionens tjenestegrene kan indbyde eksperter, som ikke er medlemmer af gruppen, og som har særlig fagkundskab inden for et emne på dagsordenen, til at deltage i gruppens eller undergruppens arbejde på ad hoc-basis (eksterne eksperter).

4. Efter aftale med Kommissionens tjenestegrene kan STECF-gruppen nedsætte undergrupper, der skal undersøge specifikke spørgsmål på grundlag af et mandat, som Kommissionen fastlægger. Undergrupperne skal bestå af mindst to medlemmer af gruppen og eksterne eksperter. Undergrupperne aflægger rapport til gruppen inden for en given frist i overensstemmelse med deres mandat. Disse undergrupper opløses, når deres mandat er opfyldt.

5. Kommissionen varetager gruppens og undergruppernes sekretariatsopgaver. Sekretariatet er ansvarligt for den tekniske og administrative bistand og koordinering, der er nødvendig for at sikre en effektiv arbejdsgang i gruppen og tilrettelægge møder for undergrupperne. Om nødvendigt koordinerer sekretariatet gruppens og undergruppernes arbejde med andre EU-organers eller internationale organers arbejde. Andre tjenestemænd i Kommissionen med interesse i det pågældende spørgsmål kan deltage i møder i gruppen og undergrupperne. Ekspertgruppens og undergruppernes møder afholdes normalt i Kommissionens lokaler.

6. Alle relevante dokumenter, såsom dagsordener, referater og deltagernes bidrag, stilles til rådighed enten i registret eller via et link fra registret til et særligt websted, hvor oplysningerne kan findes. Adgangen til de særlige websteder er ikke betinget af brugerregistrering eller underlagt andre begrænsninger. Der skal være mulighed for at undlade offentliggørelse i tilfælde, hvor et dokuments udbredelse vil være til skade for beskyttelsen af en offentlig eller privat interesse, jf. artikel 4 i Europa-Parlamentets og Rådets forordning (EF) nr. 1049/2001 (5).

7. Gruppen fastsætter selv sin forretningsorden på grundlag af standardforretningsordenen for ekspertgrupper.

Artikel 7

Fortrolighed

1. Medlemmerne af STECF-gruppen og de eksterne eksperter skal overholde reglerne om behandling af fortrolige oplysninger, som følger af traktaterne og gennemførelsesbestemmelserne hertil, samt Kommissionens sikkerhedsforskrifter vedrørende beskyttelse af EU's klassificerede oplysninger, jf. bilaget til Kommissionens afgørelser (EU, Euratom) 2015/443 (6) og 2015/444 (7). Hvis de tilsidesætter disse forpligtelser, kan Kommissionen træffe alle relevante foranstaltninger.

2. Gruppens drøftelser er fortrolige. Gruppen kan efter aftale med Kommissionens tjenestegrene ved simpelt flertal blandt sine medlemmer beslutte at give offentligheden adgang til sine drøftelser.

Artikel 8

Refusioner og særlige godtgørelser

1. STECF-gruppens medlemmer og de eksterne eksperter er berettiget til en særlig godtgørelse for deres forberedende arbejde og/eller deltagelse i gruppens arbejde og relaterede eksterne møder som anført i bilaget.

2. Rejse- og opholdsudgifter afholdt af gruppemedlemmerne og de eksterne eksperter i forbindelse med deres deltagelse i gruppens eller undergruppens møder og relaterede eksterne møder refunderes af Kommissionen i overensstemmelse med de i Kommissionen gældende bestemmelser.

3. Disse udgifter refunderes inden for rammerne af de disponible midler, der er afsat til formålet som led i den årlige procedure for tildeling af ressourcer.

Artikel 9

Overgangsbestemmelser

De medlemmer af STECF-gruppen, der er udnævnt i henhold til artikel 4 i afgørelse 2005/629/EF, beholder deres hverv i den komité, der oprettes ved nærværende afgørelse, indtil de nye medlemmer af gruppen udnævnes i henhold til artikel 4 i nærværende afgørelse. Bestemmelserne i denne afgørelse finder anvendelse på dem.

Artikel 10

Ophævelse

Afgørelse 2005/629/EF ophæves.

Udfærdiget i Bruxelles, den 25. februar 2016. På Kommissionens vegne Karmenu VELLA Medlem af Kommissionen

(1) EUT L 354 af 28.12.2013, s. 22.

(2) Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (EFT L 8 af 12.1.2001, s. 1).

(3) Kommissionens afgørelse 2005/629/EF af 26. august 2005 om oprettelse af en videnskabelig, teknisk og økonomisk komité for fiskeri (EUT L 225 af 31.8.2005, s. 18).

(4) Medlemmer, som ikke ønsker deres navne offentliggjort, kan anmode om en undtagelse fra denne regel. En anmodning om ikke at offentliggøre navnet på et medlem af ekspertgruppen efterkommes, når en offentliggørelse kan bringe hans eller hendes sikkerhed i fare eller i urimelig grad skade privatlivets fred.

(5) Europa-Parlamentets og Rådets forordning (EF) nr. 1049/2001 af 30. maj 2001 om aktindsigt i Europa-Parlamentets, Rådets og Kommissionens dokumenter (EFT L 145 af 31.5.2001, s. 43). Disse undtagelser har til formål at beskytte den offentlige sikkerhed, militære anliggender, internationale relationer, finanspolitik, valutapolitik eller økonomisk politik, privatlivets fred og den enkeltes integritet, forretningsmæssige interesser, retslige procedurer og juridisk rådgivning, inspektioner, undersøgelser og revision samt institutionens beslutningsproces.

(6) Kommissionens afgørelse (EU, Euratom) 2015/443 af 13. marts 2015 om sikkerhedsbeskyttelse i Kommissionen (EUT L 72 af 17.3.2015, s. 41).

(7) Kommissionens afgørelse (EU, Euratom) 2015/444 af 13. marts 2015 om reglerne for sikkerhedsbeskyttelse af EU's klassificerede informationer (EUT L 72 af 17.3.2015, s. 53).